**ΑΝΑΚΟΙΝΩΣΗ ΤΟΥ ΤΜΗΜΑΤΟΣ ΨΥΧΟΛΟΓΙΑΣ ΓΙΑ ΤΗΝ ΑΠΩΛΕΙΑ**

**ΤΟΥ ΒΑΣΙΛΗ ΚΑΡΔΑΣΗ**

Τα μέλη του *Τμήματος Ψυχολογίας* του *Πανεπιστημίου Κρήτης,* εκφράζουμε τη βαθιά μας θλίψη για την απώλεια του συναδέλφου Βασίλη Καρδάση.

Ο Βασίλης Καρδάσης υπήρξε ιδρυτικό μέλος του *Τμήματος Οικονομικών Επιστημών*. Παράλληλα, ως ένα από τα ιδρυτικά μέλη του *Ενιαίου Φορέα Διδασκόντων* της *Σχολής Κοινωνικών Επιστημών* -μαζί με άλλους αξιόλογους εκπροσώπους της γενιάς του- διαδραμάτισε ενεργό ρόλο στην υπεράσπιση του δημόσιου και δημοκρατικού χαρακτήρα του Πανεπιστημίου, σε μια εξαιρετικά κρίσιμη συγκυρία για την ανώτατη εκπαίδευση.

Κατά τη διάρκεια της θητείας του ως Αναπληρωτής Πρύτανη (2011–2015), σε συνθήκες πολιτικής και οικονομικής κρίσης, υπερασπίστηκε με αποφασιστικότητα τις καταστατικές αρχές, την ακαδημαϊκή αυτονομία και τη δημόσια αποστολή του *Πανεπιστημίου Κρήτης*.

Το ερευνητικό και συγγραφικό του έργο υπήρξε πλούσιο, πολυσχιδές και πρωτότυπο. Εστιάστηκε σε κομβικά ζητήματα της οικονομικής και κοινωνικής ιστορίας της νεότερης και σύγχρονης Ελλάδας. Αναφέρουμε ενδεικτικά τις μελέτες του για τον ελληνισμό του Εύξεινου Πόντου και την εμπορική ναυτιλία, καθώς επίσης τις αναλύσεις του για τις ιστορικές και κοινωνικές διαστάσεις της αναβίωσης των σύγχρονων Ολυμπιακών Αγώνων.

Αυτό που κυρίως τον διέκρινε ήταν το ακέραιο ακαδημαϊκό ήθος, η συνέπεια και η κοινωνική ευθύνη σε όλες τις εκφάνσεις της πανεπιστημιακής του πορείας. Η σεμνότητα, η ευγένεια, η κοινωνική ευαισθησία, η βαθιά προσήλωση στην κοινωνική δικαιοσύνη και η ικανότητά του για κριτικό αναστοχασμό αποτελούσαν αναπόσπαστα χαρακτηριστικά της προσωπικότητάς του. Ξεχώριζε για το ανήσυχο στοχαστικό πνεύμα και το διαπεραστικό του χιούμορ, που καθιστούσαν κάθε συνομιλία μαζί του ζωντανή και γόνιμη. Ήταν ένας γνήσιος διανοούμενος, αγαπητός συνάδελφος και σεβαστός πανεπιστημιακός δάσκαλος με βαθύ αίσθημα κοινωνικής ευθύνης.

Το Τμήμα Ψυχολογίας αποχαιρετά με σεβασμό και συγκίνηση έναν συνάδελφο που τίμησε με την παρουσία, το έργο και την στάση ζωής του το *Πανεπιστήμιο Κρήτης*. Εκφράζουμε τα ειλικρινή και θερμά μας συλλυπητήρια στην οικογένεια και στους οικείους του.